FI Euroopan unionin virallinen lehti C 250/7

Tärkeä tiedotus säästövakuutuksia tarjoaville eläkelaitoksille (”kolmas pilari”)

(2008/C 250/04)

Kaikkia julkisia ja yksityisiä eläkelaitoksia, jotka tarjoavat vapaaehtoisiin maksuihin perustuvia lisäeläkkeitä, kehotetaan tutustumaan jäljempänä esitettyyn mahdollisuuteen, joka perustuu Euroopan yhteisöjen virkamiehiin sovellettavien henkilöstösääntöjen liitteessä VIII olevaan 12 artiklaan, sellaisena kuin se on muutettuna 22. maaliskuuta 2004 annetulla neuvoston asetuksella (EY, Euratom) N:o 723/2004 (EUVL L 124, 27.4.2004, s. 1).

Ennen kyseistä muutosta oli toimihenkilöillä, jotka erosivat yhteisöjen toimielinten palveluksesta ennen kuin olivat saavuttaneet oikeuden vanhuuseläkkeeseen, oikeus saada yhteisöjen palveluksessa kertyneet eläkeoikeutensa takaisin ns. erorahan muodossa. Uuden säännön mukaan heidän on kuitenkin useimmissa tapauksissa pyydettävä eläkeoikeuksiensa siirtämistä uuteen eläkejärjestelmäänsä tai yksityiseen eläkevakuutukseensa tai eläkerahastoon.

Edellä mainitulla asetuksella on toteutettu myös muita henkilöstösääntöjen muutoksia. Muun muassa on perustettu uusi, muun kuin vakinaisen henkilöstön ura-alue, nimittäin sopimussuhteinen henkilöstö (contractual agents).

Näiden kahden muutoksen vuoksi ja siksi, että muuhun kuin vakinaiseen henkilöstöön kuuluvien toimihenkilöiden palvelussuhteen kesto on periaatteessa rajoitettu, huomattava määrä entisiä toimihenkilöitä etsii parhaillaan eläkelaitosta, joka voisi ottaa hoitaakseen heidän yhteisöjen palveluksessa saamansa eläkeoikeudet.

Henkilöstösääntöjen liitteessä VIII olevan 11 artiklan 1 kohdan nojalla entisillä toimihenkilöillä on mahdollisuus siirtää eläkeoikeutensa sellaiseen uuteen eläkejärjestelmään tai sellaisiin uusiin eläkejärjestelmiin, jonka/joiden jäseniä he ovat yhteisöjen toimielinten palveluksesta lähtönsä jälkeen aloittamansa uuden työsuhteen perusteella. Käytännössä tämä ei kuitenkaan ole aina helppoa. On osoittautunut vaikeaksi löytää yksityisiä eläkelaitoksia, jotka pystyisivät takaamaan, että henkilöstösääntöjen liitteessä VIII olevan 12 artiklan 1 kohdan b alakohdassa mainittuja vaatimuksia (i–iv) noudatetaan. Nämä vaatimukset ovat seuraavat:

i) pääomaa ei palauteta;

ii) kuukausieläke maksetaan aikaisintaan 60 vuoden iän täyttämisestä ja viimeistään 65 vuoden iän täyttämisestä lukien;

iii) perhe-eläkkeenä tai eloon jääneille maksettavat korvaukset suoritetaan;

iv) siirto toiseen vakuutusjärjestelmään tai eläkerahastoon hyväksytään ainoastaan edellä i–iii kohdassa kuvatuin ehdoin.

Vaikeudet johtuvat todennäköisesti ainakin osittain siitä, että eläkelaitokset eivät tunne tätä Euroopan yhteisöjen henkilöstösääntöjen kohtaa ja sen mahdollisia vaikutuksia. Sen vuoksi on syytä korostaa, että koska henkilöstösäännöt on vahvistettu neuvoston asetuksella, niitä on sovellettava sellaisinaan kaikissa jäsenvaltioissa ilman, että asiasta tarvitsee antaa kansallista lainsäädäntöä.

Komissio haluaa auttaa (entisiä) sopimussuhteisia toimihenkilöitä löytämään eläkelaitoksen, johon he voivat siirtää yhteisöjen palveluksessa hankkimansa eläkeoikeudet. Se aikoo laatia luettelon eläkelaitoksista, jotka ovat halukkaita tarjoamaan kyseisille henkilöille edellä mainitut ehdot täyttäviä säästöeläkevakuutuksia.

Mainittakoon, että 1. syyskuuta 2008 komission yksiköiden tiedossa oli yli 1 500 edellä kuvatun kaltaista tapausta, joissa eläkeoikeuksia ei ollut voitu siirtää sopivan vastaanottajan puuttumisen vuoksi. Tällaisten tapausten yhteydessä siirrettävien eläkeoikeuksien vakuutusmatemaattinen arvo on keskimäärin 18 000 EUR tapausta kohti. Lisäksi yhteisöjen eri toimielinten palveluksesta lähtee vuosittain noin 900 sopimussuhteista toimihenkilöä, joiden on siirrettävä heille kertyneet eläkeoikeudet uuteen eläkejärjestelmään.

Eläkelaitokset voivat päästä luetteloon, joka annetaan tiedoksi Euroopan yhteisöjen toimielinten entisille sopimussuhteisille toimihenkilöille, toimittamalla Euroopan komissiolle seuraavat tiedot:

— virallinen ilmoitus, jossa eläkelaitos sitoutuu noudattamaan Euroopan yhteisöjen virkamiehiin sovellettavien henkilöstösääntöjen liitteessä VIII olevan 12 artiklan 1 kohdan b alakohdassa mainittua neljää vaatimusta (i–iv) kaikkien niille siirrettyjen eläkeoikeuksiin liittyvien määrien osalta ja helpottamaan toimivaltaisten yhteisön viranomaisten työtä niiden toteuttaessa tähän liittyvää valvontaoikeuttaan,

— jäljennös toimiluvasta, jonka on myöntänyt se toimivaltainen kansallinen valvontaviranomainen, jonka alaisuudessa kyseinen eläkelaitos toimii,

— jäljennös mallisopimuksesta, jonka perusteella laaditaan yksittäiset sopimukset Euroopan yhteisöjen virkamiehiin sovellettavien henkilöstösääntöjen liitteessä VIII olevan 12 artiklan 1 kohdan b alakohdan nojalla siirrettyjen eläkeoikeuksien hallinnoinnista,

— selkeä kuvaus mahdollisista ehdoista, joita sovelletaan entisen sopimussuhteisen toimihenkilön (ja hänen mahdollisten oikeudenomistajiensa tai perillistensä) kotipaikkaan sopimuksen allekirjoittamisen ja/tai eläkeoikeuksien maksamisen yhteydessä.

Tiedot on toimitettava seuraavaan osoitteeseen:

Commission européenne PMO 4 — secteur 3 Bureau 6/43 B-1049 Bruxelles

Lisätietoja voi pyytää samasta osoitteesta.

Liite: Euroopan yhteisöjen virkamiehiin sovellettavien henkilöstösääntöjen liitteessä VIII oleva 11 ja 12 artikla.